ועדת הכספים, כנסת 24, פרוטוקול מספר 197, 2022-01-10 12:00

אלכס קושניר: אני פותח את הישיבה.

אלכס קושניר: אנחנו עוברים לסעיף השני בסדר היום: תקנות התעבורה (תיקון מס' ...), התשפ"ב–2021 – עדכון קבוצות המחיר לרכב.

אלכס קושניר: עוד מעט נציגי הממשלה יציגו את התקנות.

אלכס קושניר: אני רק רוצה לומר שנעשה פה תיקון חשוב מאוד.

אלכס קושניר: בעקבות העלייה במדד מחירי הרכב, שקרתה בעיקר בשנה שעברה, יש רכבים שבעל כורחם עברו מקבוצה זולה יותר לקבוצה יקרה יותר.

אלכס קושניר: התיקון שמוצע כאן עומד להחזיר את המצב לקדמותו ולהיטיב עם האזרחים.

אלכס קושניר: מעבר לכך, זה משחרר פקק שהיה במסירת הרכבים בגלל שהקבוצות האלה לא עודכנו.

אלכס קושניר: כאשר קיבלנו בשבוע שעבר את הפנייה ממשרד התחבורה ישר אמרנו שנקיים את הדיון מהר ככל שניתן, והנה בהזדמנות הראשונה אנחנו מקיימים אותו.

אלכס קושניר: אני מקווה מאוד שנאשר את העדכון הזה מהר ככל שניתן והוא ייכנס לתוקף ונוכל לשחרר את הפקק שנוצר.

אלכס קושניר: מי מציג את התקנות?

אלכס קושניר: ברוני חירמן, מנהלת אגף כלכלה בפועל במשרד התחבורה, בבקשה.

ברוני חירמן: צוהריים טובים.

ברוני חירמן: קבוצות מחיר לרכב קבועות בתוספת הראשונה לתקנות התעבורה ומשמשות החל משנת 2010 לסיווג רכבים לאגרה בלבד.

ברוני חירמן: לפני כן הקבוצות שימשו גם לקביעת שווי שימוש, אבל בעקבות המלצות של ועדת המיסוי הירוק הראשונה החישוב של שווי השימוש שונה והוא כ-2.48% ממחיר רכב לצרכן.

ברוני חירמן: מאז קבוצות מחיר משמשות רק לסיווג רכבים לאגרה.

ברוני חירמן: אין מנגנון אוטומטי קבוע, נכון להיום, של עדכון גבולות קבוצות.

אלכס קושניר: למה אתם לא מחילים מנגנון כזה?

ברוני חירמן: משרד התחבורה בודק מידי שנה, לקראת תחילת שנה חדשה, האם יש צורך בעדכון גבולות קבוצות, האם צפויה לחול עלייה במחירי רכב.

ברוני חירמן: ככל שאנחנו רואים שנדרש עדכון של גבולות אנחנו מבצעים את המהלך.

אלכס קושניר: אם זה היה עדכון אוטומטי לא היינו מגיעים למצב כזה היום, שאנחנו מאשרים את זה בדיעבד אחורה.

ברוני חירמן: נכון.

ברוני חירמן: אנחנו בוחנים עכשיו מיסוד של מנגנון קבוע אוטומטי.

אלכס קושניר: אשמח מאוד שתעשו את זה.

אלכס קושניר: היות וזה תלוי במדד המחירים לרכב זה אמור להיות אוטומטי.

ברוני חירמן: בעבר עדכנו בהתאם לשיעור עליית סל מטבעות.

ברוני חירמן: היו שנים שעדכנו בהתאם לשיעור עליית מדד המחירים לצרכן.

ברוני חירמן: העדכון הזה נועד לשקף גם את השינוי הצפוי במיסוי רכב.

ברוני חירמן: אבל השנה הגענו למסקנה שהמדד הנכון ביותר הוא מדד מחירי רכב חדש.

אלכס קושניר: את רוצה לעדכן אותנו במשהו?

אלכס קושניר: יש שינוי שאנחנו לא מכירים הצפוי במיסוי הרכב?

ברוני חירמן: לא.

ברוני חירמן: לכן השנה אנחנו מתייחסים רק לשיעור עליית מדד מחירי רכב חדש.

ברוני חירמן: יש תמימות דעים גם עם אגף התקציבים באוצר שזה המדד הרלוונטי.

ברוני חירמן: במהלך השנה נשתדל לבחון איך אנחנו יכולים להטמיע את המנגנון האוטומטי הזה בתקנות.

ברוני חירמן: ככל שיהיה לנו אישור של משרד המשפטים למנגנון שנגבש אז נוכל להביא אותו לוועדה.

ינון אזולאי: זה משפיע רק על כלי רכב חדשים?

ברוני חירמן: זה תמיד רק קדימה, לא אחורה.

ינון אזולאי: יש רכבים שלא משוחררים בגלל זה.

ינון אזולאי: נכון?

ברוני חירמן: נכון.

ברוני חירמן: כדי למנוע מצב שחלק מכלי הרכב יירשמו עם קבוצת מחיר גבוהה יותר וחלק אחרי אישור העדכון יירשמו עם קבוצת מחיר נמוכה יותר אז עצרנו את שחרור כל הרכבים.

ינון אזולאי: יש לכם אינדיקציה כמה רכבים כרגע נתקעים ולא יכולים להשתחרר בגלל זה?

ינון אזולאי: ותוך כמה זמן ישוחררו?

ברוני חירמן: יש היום אלפי רכבים כאלה.

ולדימיר בליאק: השינוי הזה מיטיב עם הרוכשים.

ולדימיר בליאק: נכון?

ברוני חירמן: נכון.

ברוני חירמן: השינוי מיטיב עם הרוכשים.

ברוני חירמן: עם בערך 20% מן הרוכשים השינוי הזה מיטיב.

ברוני חירמן: לגבי היתר אין שינוי.

ינון אזולאי: כלומר אין מי שזה מרע אתו?

ברוני חירמן: לא, אין אף רכב שזה מרע את מצבו.

אלכס קושניר: ינון, הממשלה הזאת מידי פעם עושה דברים שלא מרעים עם אף אחד.

ינון אזולאי: בגלל זה לא רציתם שיהיה מנגנון אוטומטי.

שלומית ארליך: אני מבינה שיש לכם אישור של משרד המשפטים לרטרואקטיביות.

ברוני חירמן: כן, יש לנו אישור של משרד המשפטים.

ברוני חירמן: תמי פרידמן תוכל להרחיב על כך.

אלכס קושניר: יש נציג של משרד המשפטים בזום?

טמיר כהן: של משרד המשפטים לא, אבל היועצת המשפטית של משרד התחבורה נמצאת בזום.

אלכס קושניר: היועצת המשפטית של משרד התחבורה, תמי פרידמן, בבקשה, לעניין הרטרואקטיביות.

אלכס קושניר: ברוני, יש לכם אישור?

ברוני חירמן: יש לנו אישור.

אלכס קושניר: שאלות של חברי הכנסת?

אלכס קושניר: אין שאלות.

שלומית ארליך: יש תיקון בניסוח.

שלומית ארליך: ב"קבוצות מחיר" – מופיע פעמיים המספר "2".

שלומית ארליך: אחד מהם צריך להיות "3".

שלומית ארליך: מעל הטבלה כתבתם: "רכב שנרשם לראשונה ביום שבת".

שלומית ארליך: בדרך כלל אנחנו לא מציינים את היום שבו הוא נרשם.

שלומית ארליך: האם זה מכוון?

ברוני חירמן: תמיד אצלנו בכותרת של אותה טבלה זה מחירים כפי שנרשמו החל מ-1 בינואר.

ברוני חירמן: יש גם יבואנים במגזר הערבי שאולי רושמים בשבת.

ברוני חירמן: הנה, תמי פרידמן הצליחה להתחבר.

יסמין פרידמן: בשעה טובה.

יסמין פרידמן: לא שמעתי את כל ההתחלה.

אלכס קושניר: יש לנו שתי שאלות.

אלכס קושניר: האחת, לעניין הרטרואקטיביות.

אלכס קושניר: האם יש לכם אישור ממשרד המשפטים?

יסמין פרידמן: כן.

יסמין פרידמן: קיבלנו אישור מרז נזרי.

יסמין פרידמן: העברתי אותו אתמול לשלומית ארליך.

שלומית ארליך: תעביר לי שוב את האישור.

שלומית ארליך: לא ראיתי אותו.

שלומית ארליך: השאלה השנייה היא: כתבתם מעל הטבלה "רכב שנרשם לראשונה ביום שבת, כ"ח בטבת".

שלומית ארליך: בדרך כלל אנחנו לא מציינים את היום.

יסמין פרידמן: בבירור מול מערכות המחשוב שלנו, יש גם יבואנים לא יהודים שרושמים רכבים ולכן אנחנו מאפשרים גם ביום שבת.

ברוני חירמן: וגם מערכות המחשוב שלנו קשורות למחירים כפי שנרשמו ב-1 בינואר.

ברוני חירמן: זה הרבה מאוד מערכות וכדי שלא יהיה צורך לעשות סריקה רחבה מאוד ולוודא שאין צורך לעשות שינוי בכל תוכנות המחשב, יש דברים שקשורים להחזרים שמחושבים מאגרה כפי שנרשמה ב-1 בינואר ודברים כאלה.

ברוני חירמן: זה דבר קבוע, 1 בינואר.

אלכס קושניר: בסדר גמור.

אלכס קושניר: נמרוד הגלילי, מנכ"ל הארגון הישראלי להשכרת רכב וליסינג, בבקשה.

נמרוד הגלילי: אני שמח שהתקנות אכן הגיעו לוועדה לקבלת אישור.

נמרוד הגלילי: אכן בשבוע וחצי האחרונים, מ-1 בינואר, אין אפשרות לשחרר כלי רכב חדשים, אין אפשרות להעביר רכבים, לא לאזרחים, לא לציי רכב.

נמרוד הגלילי: כתוצאה מכך יש גם פגיעה ברכבים יד שנייה שמשתחררים והולכים למכירה.

נמרוד הגלילי: חבל שזה קרה בהפתעה ולא נעשה לפני כן, אבל אני מברך על התקנות.

ינון אזולאי: תהיה ירידה במחירים של הרכבים?

ינון אזולאי: אנחנו יודעים שיש קטסטרופה במחירי השוק.

ינון אזולאי: רכבים של יד שנייה ושל השכרה לשעבר נמכרים היום במחיר מחירון.

ינון אזולאי: אם אתה כבר פה אנחנו מנצלים את ההזדמנות ושואלים את השאלה.

ינון אזולאי: אגב גם בחברות הליסינג זה קורה.

ינון אזולאי: התעניינתי לאחרונה ונדהמתי.

ינון אזולאי: חיפשתי רכב לאשתי.

ינון אזולאי: פשוט מדהים: המחירים שחברות הליסינג לוקחות היום על רכב יד שנייה – לא היה דבר כזה.

ינון אזולאי: מנצלים את המצב.

ינון אזולאי: גם השוק, אבל אתם בחברות הליסינג בעצם הבאתם את המצב הזה לניצול של כלל האוכלוסייה.

ינון אזולאי: כשבאים לקנות רכב שהיה רכב להשכרה בעבר ומבקשים עליו מחיר מחירון, זה דבר שלא קרה, זה דבר הזוי.

ינון אזולאי: רכבים אחרי תאונה, רכבים במחיר מעל המחירון.

ינון אזולאי: הלכנו פה למין קטסטרופה, שזה מה שהיה חסר, רק נושא הרכבים, פשוט להכות עוד פעם בדבר מינימלי.

ינון אזולאי: אני מדבר אתך על השכרות רכב, שאת חלקן כבר העלו.

ינון אזולאי: היה חוסר ברכבים חדשים, אני מסכים אתכם, אבל לקחת רכבים בצורה כזאת, שהמחירונים שלהם קופצים כלפי מעלה – אני לא יודע.

נמרוד הגלילי: אני יכול להגיד שני דברים.

נמרוד הגלילי: ראשית, גם אני קניתי לאשתי רכב כזה.

ינון אזולאי: אני עוד לא קניתי בגלל זה, שתדע.

נמרוד הגלילי: האמן לי ששילמתי מחיר הרבה יותר גבוה ממה שחשבתי שאני הולך לשלם, וקניתי דרך חברת ליסינג.

נמרוד הגלילי: אין לי השפעה, כל חברת ליסינג מתמחרת את כלי הרכב שלה בהתאם להבנתה, אבל אכן יש פה ביקוש שעולה על ההיצע וכתוצאה מכך המחירים פחות יורדים.

אלכס קושניר: פחות יורדים?

אלכס קושניר: רצית להגיד: יותר עולים.

נמרוד הגלילי: המחיר יורד אבל הפחת שלו קטן.

אלכס קושניר: לתשומת לבכם, אתם לא יכולים לנצל את המצב בצורה כל כך צינית וגסה.

אלכס קושניר: רכבים מיד שנייה ואחרי ליסינג למכור אותם במחיר מחירון, אם זה נכון – אני לא יודע, לא חיפשתי רכב, אבל אני סומך על ינון בנושא הזה.

ינון אזולאי: אני אומר לך, אלה דברים נכונים.

נמרוד הגלילי: מחיר המחירון זה המחיר.

ינון אזולאי: אם היית נכנס לפני המשבר היו מוכרים לך את הרכבים האלה בקלות, רק תבוא ותיקח אותם.

ינון אזולאי: אין לי בעיה, יכול להיות שנמצאים באיזה מצב, אבל היה ניצול.

ינון אזולאי: הפקידים אמרו לי אוף דה רקורד: תשמע, אתה צודק, יש לנו הוראה להעלות את המחירים ולא להתפשר.

ינון אזולאי: אוף דה רקורד כך אמרו אותם נציגים בליסינג, אמרו שזה הזמן שלהם להרוויח.

אלכס קושניר: אני מקווה מאוד שאחרי שנשחרר את הפקק הזה גם הנושא הזה יירגע, של העלאת מחירים על רכבי יד שנייה.

אלכס קושניר: משרד התחבורה, מי קורא את התקנות?

יסמין פרידמן: טיוטת תקנות התעבורה (תיקון מס'...), התשפ"ב-2021

אלכס קושניר: למה לא מצוין מספר התיקון?

שלומית ארליך: המספר ניתן אחר כך כשזה עובר לנסחות כי בינתיים יכולות לעבור תקנות נוספות בוועדות שונות.

שלומית ארליך: דקה לפני הפרסום נותנים את המספר הסופי.

שלומית ארליך: כאן הכנסתם תיקון שלא נמצא אצלנו בנוסח.

יסמין פרידמן: העברתי לאייל לב ארי ולך אתמול ושלשום את הנוסח המעודכן אחרי האישור של רז נזרי לרטרואקטיביות.

שלומית ארליך: בנוסח שהעברת יש תיקון רק לגבי פסקה (2) שמוחלפת בפסקה (3).

שלומית ארליך: אני מבקשת שתקראי שוב את התיקון.

אלכס קושניר: מה זה אומר?

שלומית ארליך: אם אני מבינה נכון, המשמעות של התיקון היא לקטום את התקופה של הטבלה הקודמת שפורסמה בשנת 2017 ולקבוע את הטבלה החדשה מתקופה של 1 בינואר.

יסמין פרידמן: נכון.

אלכס קושניר: תודה רבה.

אלכס קושניר: מי בעד התקנות?

אלכס קושניר: מי נגד?

אלכס קושניר: מי נמנע?

אלכס קושניר: בעד – 2

אלכס קושניר: נמנעים – 1

ינון אזולאי: אני נמנע בגלל נושא השבת.

ינון אזולאי: אני בעד התקנות.

ולדימיר בליאק: ינון, זה לרוכשים שהם לא יהודים.

אלכס קושניר: התקנות אושרו.

אלכס קושניר: תודה רבה.

אלכס קושניר: הישיבה נעולה.